২০১৯ দক্ষিণ এশীয় গেমস
২০১৯ দক্ষিণ এশীয় গেমস দক্ষিণ এশিয়ার বহু-ক্রীড়া প্রতিযোগিতা ও সর্ববৃহৎ ক্রীড়া আসর দক্ষিণ এশীয় গেমসের ১৩তম আসর, যা আনুষ্ঠানিকভাবে ১৩তম দক্ষিণ এশীয় গেমস নামে পরিচিত। ক্রীড়া আসরটি মূলত ২০১৯ সালের ৯-১৮ মার্চ নেপালের কাঠমান্ডু, পোখরা ও জানপুরে অনুষ্ঠিত হওয়ার কথা ছিল, কিন্তু তা পিছিয়ে দেওয়া হয়। পরবর্তীতে ১ মার্চ ২০১৯ সালে ব্যাংককে দক্ষিণ এশিয়ান অলিম্পিক কাউন্সিলের নির্বাহী বোর্ডের সভায় নতুন সময় হিসেবে ফিলিপাইনে অনুষ্ঠিত দক্ষিণ পূর্ব এশীয় গেমসের সময়কে বেছে নেওয়া হয়। অবশেষে ১-১০ ডিসেম্বর ২০১৯ তারিখে নেপালের রাজধানী কাঠমান্ডু ও পোখরাতে দক্ষিণ এশীয় গেমস অনুষ্ঠিত হয়। ১ ডিসেম্বর দশরথ রঙ্গশালা স্টেডিয়ামে পুরুষের ফুটবল খেলা দিয়ে আনুষ্ঠানিক উদ্বোধনের মাধ্যমে গেমসের শুরু হয় এবং উদ্বোধন করেন নেপালের রাষ্ট্রপতি বিদ্যা দেবী বান্দারি। ১০ ডিসেম্বর একই স্টেডিয়ামে সমাপনী অনুষ্ঠান অনুষ্ঠিত হয়। এবারের আসরে ভারত ১৭৪টি স্বর্ণপদক সহ ৩১২টি পদক নিয়ে পদক তালিকার শীর্ষে অবস্থান করছে। স্বাগতিক নেপাল ৫১টি স্বর্ণপদক সহ ২০৬টি পদক নিয়ে দ্বিতীয় স্থানে জায়গা করে নিয়েছে।